CELEX: 32014R0948
Language: et
Date: 2014-09-04 00:00:00
Title: Komisjoni rakendusmäärus (EL) nr 948/2014, 4. september 2014 , millega avatakse lõssipulbri eraladustamine ja määratakse eelnevalt kindlaks abi summa

5.9.2014   
            
            
               ET
            
            
               Euroopa Liidu Teataja
            
            
               L 265/18
            
         KOMISJONI RAKENDUSMÄÄRUS (EL) nr 948/2014,
   4. september 2014,
   millega avatakse lõssipulbri eraladustamine ja määratakse eelnevalt kindlaks abi summa
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 18 lõiget 2, artikli 20 punkte c, f, l, m ja n ning artikli 223 lõike 3 punkti c,
   võttes arvesse nõukogu 16. detsembri 2013. aasta määrust (EL) nr 1370/2013, millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed, (2) eriti selle artiklit 4,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (3) eriti selle artikli 62 lõike 2 punkti b,
   ning arvestades järgmist:
   
               (1)
            
            
               Määruse (EL) nr 1308/2013 artikli 17 punktiga g on ette nähtud abi andmine lõssipulbri eraladustamiseks.
            
         
               (2)
            
            
               7. augustil 2014 kehtestas Venemaa valitsus keelu teatavate liidu toodete, sealhulgas piimatoodete importimisele Venemaale. Lõssipulbri hinna ja varudega seotud arengusuunad näitavad eriti keerulist turuolukorda, mille võib lõpetada või mida saab leevendada ladustamise abil. Kujunenud turuolukorda arvestades on asjakohane anda abi lõssipulbri eraladustamiseks ja määrata eelnevalt kindlaks abi suurus.
            
         
               (3)
            
            
               Komisjoni määrusega (EÜ) nr 826/2008 (4) on kehtestatud ühiseeskirjad eraladustusabikava rakendamiseks.
            
         
               (4)
            
            
               Määruse (EÜ) nr 826/2008 artikli 6 kohaselt tuleb eelnevalt kindlaks määratud abi anda kooskõlas kõnealuse määruse III peatükis sätestatud üksikasjalike eeskirjade ja tingimustega.
            
         
               (5)
            
            
               Vastavalt määruse (EÜ) nr 826/2008 artikli 16 lõike 2 punktile c ning selleks, et tagada ühtlaste ja hallatavate partiide ladustamine, on asjakohane määrata kindlaks „laopartii” nõuded.
            
         
               (6)
            
            
               Haldussuutlikkuse ja lihtsustamise huvides on asjakohane loobuda nõudest esitada pärast lepingu sõlmimist teave, mis käsitleb ladustamise üksikasju, kuna sama teave on juba kantud abitaotlusse määruse (EÜ) nr 826/2008 artikli 20 esimese lõigu punkti a kohaselt.
            
         
               (7)
            
            
               Lihtsustamise ja logistika tõhususe huvides tuleks liikmesriikidel lubada loobuda nõudest märkida lepingu number igale ladustatud kaubaühikule, kui lepingu number on kantud laoregistrisse.
            
         
               (8)
            
            
               Haldussuutlikkuse ja lihtsustamise eesmärgil ning võttes arvesse lõssipulbri ladustamise konkreetset olukorda, tuleks määruse (EÜ) nr 826/2008 artikli 36 lõikega 6 ette nähtud kontrolli teha vähemalt poolte lepingute suhtes. Seetõttu tuleks kehtestada erand kõnealusest artiklist.
            
         
               (9)
            
            
               Määruse (EL) nr 1370/2013 artikli 4 kohaselt tuleks eraladustusabi eelneva kindlaksmääramise korral määrata abi suurus kindlaks ladustamiskulude ja/või muude asjakohaste turunäitajate põhjal. Asjakohane on määrata kindlaks asjaomaste toodete lattu paigutamise ja laost väljavõtmise kulude katteks antav abi ning ladustamispäeva kohta ladustamise kulude ja rahastamise katteks antav abi.
            
         
               (10)
            
            
               Vastavalt määruse (EÜ) nr 826/2008 artikli 35 lõikele 3 ja selleks, et jälgida tähelepanelikult meetme kasutamist on asjakohane määrata kindlaks kõnealuse määruse artikli 35 lõike 1 punktis a sätestatud teabe esitamise tähtaeg.
            
         
               (11)
            
            
               Selleks et saavutada vahetu mõju turule ja aidata stabiliseerida hindu, peaks käesoleva määrusega ette nähtud meede jõustuma järgmisel päeval pärast määruse avaldamist.
            
         
               (12)
            
            
               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Käesoleva määrusega nähakse ette lõssipulbri eraladustamise abi vastavalt määruse (EL) nr 1308/2013 artikli 17 punktile g.
   2.   Kui käesolevas määruses ei ole sätestatud teisiti, kohaldatakse määrust (EÜ) nr 826/2008.
   Artikkel 2
   Määruse (EÜ) nr 826/2008 artikli 16 lõike 2 punktis c osutatud koguste mõõtühik on „laopartii”, mis vastab käesoleva määrusega hõlmatud tootekogusele, mis kaalub vähemalt ühe tonni ning on ühesuguse koostise ja kvaliteediga, toodetud samas tehases ja võetud ühte lattu hoiule samal päeval.
   Artikkel 3
   1.   Määruse (EÜ) nr 826/2008 artikli 20 esimese lõigu punkti a ei kohaldata.
   2.   Liikmesriigid võivad loobuda määruse (EÜ) nr 826/2008 artikli 22 lõike 1 punktis e osutatud nõudest märkida lepingu number, kui lao juhataja kohustub pidama kõnealuse määruse I lisa V punktis osutatud laoregistrit, kuhu ta sisestab lepingu numbri.
   3.   Erandina määruse (EÜ) nr 826/2008 artikli 36 lõikest 6 peab kontrollimise eest vastutav asutus lepingulise ladustusaja lõpus kontrollima ladustatud lõssipulbri massi ja märgistust proovide võtmisega vähemalt poolte lepingute puhul.
   Artikkel 4
   1.   Artiklis 1 osutatud toodete puhul antakse abi järgmiselt:
   
               —
            
            
               8,86 eurot tonni kohta ladustamise püsikulude eest;
            
         
               —
            
            
               0,16 eurot tonni kohta päevas iga lepingujärgse ladustamispäeva eest.
            
         2.   Lepinguline ladustamine lõpeb päeval, mis eelneb toote laost väljaviimise päevale.
   3.   Abi võib anda ainult juhul, kui lepinguline ladustusaeg on vahemikus 90–210 päeva.
   Artikkel 5
   Eraladustusabi taotlusi võib esitada alates käesoleva määruse jõustumise kuupäevast. Taotluste esitamise viimane kuupäev on 31. detsember 2014.
   Artikkel 6
   Liikmesriigid teatavad komisjonile
   
               (a)
            
            
               määruse (EÜ) nr 826/2008 artikli 35 lõike 1 punkti a kohaselt igal teisipäeval eelmise nädala kohta kogused, mille kohta on sõlmitud lepingud, ning vajaduse korral ka nende toodete kogused, mille kohta on esitatud lepingute sõlmimise taotlused;
            
         
               (b)
            
            
               hiljemalt iga kuu lõpus eelmise kuu kohta varusid käsitleva teabe vastavalt määruse (EÜ) nr 826/2008 artikli 35 lõike 1 punktile b.
            
         Artikkel 7
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. september 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 347, 20.12.2013, lk 671.
   
      (2)  ELT L 346, 20.12.2013, lk 12–19.
   
      (3)  ELT L 347, 20.12.2013, lk 549.
   
      (4)  Komisjoni määrus (EÜ) nr 826/2008, 20. august 2008, millega nähakse ette pakkumismenetluse kehtestamise ühised eeskirjad, et määrata kindlaks teatavate põllumajandustoodete eksporditoetused (ELT L 223, 21.8.2008, lk 3).